מעמול (סדרה)

**מָעַמוּל** היא סדרת דרמה קומית פארודית ישראלית, שמשודרת בערוץ מאיר לילדים. הסדרה מתמקדת בשני בני-נוער שבזמן החופש הגדול גויסו לסוכנות הביון החשאית "מעמול". הסדרה משולבת במדע בדיוני ואמצעים טכנולוגיים משוכללים, שבראשם מכונת זמן שניתן לשנות על ידה את העבר. רובה של הסדרה עוסקת בפעולותיהם של שני נערים המנסים להציל את המדינה מניסיונותיה של סוכנות האויב 'פרעצל' לחבל בעברן של הציונות ומדינת ישראל.

העונה הראשונה של הסדרה שודרה בקיץ 2015, השנייה בקיץ 2016, השלישית בקיץ 2017, הרביעית בקיץ 2020 והחמישית בקיץ 2024.

## סקירת סדרה

## עלילה
### עונה 1
בפרק הבכורה, "שלום כיתה אסי", מוזמן אסי למשרדי סוכנות מעמול, שם הוא פוגש את סוכן ר' אשר מבשר לו כי הוא התקבל לשירותי סוכנות ביון חשאית השומרת על ביטחון ישראל וכי במשך הימים הבאים יהיה עליו לעבור מבחנים ומשימות על מנת לבחון את כשירותו להפוך לסוכן מן המניין. בתחילה אסי מזלזל בכובד האחריות שהוטלה עליו אך בסוף הפרק הוא מתחיל באימונים במתחם הארגון יחד עם סוכן ג' והמתלמד הנוסף שהגיע, גדי.

במהלך תקופת ההכשרה מקבלים אסי וגדי מסוכן ר' ורחפן הבינה המלאכותית "שטרוּדל", מגוון משימות ומבחנים שיכשירו אותם לתפקידם כסוכני מעמול. בין השאר, הם נשלחים בזמן לאירועים משמעותיים בהיסטוריה של עם ישראל, מקבלים משימות פיענוח צפנים ורמזים, ועוברים קורסי הישרדות בשטח ואימוני כושר.

בפרק האחרון בעונה, "להציל את מעמול", מגיעים אסי וגדי ליום האחרון שלהם בהכשרה של מעמול, סוכן ר' מתכוון למסור להם את משימתם האחרונה אך אז נאמר לו בקשר כי סוכנות האויב "פרֶעְצֵל", מתכננת לפרוץ למפקדת מעמול ולכן הוא מטיל על אסי וגדי לשמור על הדלת הפנימית של המשרדים. לאחר שהשניים נטשו את עמדת השמירה, סוכן "קוֹקוֹ בשורוק" אח של צ'וּצ'וּ מוסר לאסי כי לאחר שהסתנן לסוכנות פרעצל הוא גילה כי תוכניתם היא להסתנן למפקדת מעמול על ידי שטרודל מזויף שהם בנו בשם "שטרוּצל" אשר ישלח את שטרודל לחלל החיצון. בנוסף, הוא מזהיר את אסי כי ברגע ששטרוצל יחשוד כי חשפו אותו הוא יפוצץ את כל מעמול. לאחר שאסי הצליח לשכנע את גדי כי שטרודל מזויף הצליחו השניים להקפיא אותו ולשגרו לחלל החיצון. מיד לאחר מכן, חשף סוכן ר' בפניהם כי צ'וצ'ו אשר אותו הכירו בתור מנקה המקום הוא בעצם מפקד מעמול. בעקבות הצלחתם במשימה להגן על מעמול הכריז צ'וצ'ו על גדי ואסי כסוכני ב' ו-צ'.

### עונה 2
העונה עוסקת בתולדות הציונות.

אסי וגדי מגיעים לפגישת הסוכנים הראשונה שלהם, צ'וצ'ו מתכוון להציג לסוכנים את מכונת הזמן שפיתחו במעמול אך מגלה כי היא נגנבה על ידי סוכנות פרעצל. הוא מכריז על מצב חירום "סלסה חריפה" ומורה לאסי וגדי לשמור על המפקדה. לאחר שאסי, גדי ושטרודל גילו כי סוכנות פרעצל חיבלו בהיסטוריה של ארץ ישראל וגרמו לכך שהמנדט הבריטי נשאר בארץ ישראל הם משתמשים במכונת הזמן דור 1 על מנת לחזור לעבר שם הם מגלים כי חבלן הזמן, הרובוט האישי של זומזום, התנקש בבנימין זאב הרצל ובכך הביא לסיומה של תנועת הציונות. אסי חוזר לתקופת צילום התמונה המפורסמת במרפסת מלון שלושת המלכים, מציל את הרצל מניסיון ההתנקשות ובכך מחזיר את ההווה למצבו הנוכחי.

במהלך הימים הבאים סיכלו אסי וגדי את מזימותיהם של זומזום וחבלן הזמן לחבל באירועים בהיסטוריה הציונית כגון תחיית הלשון העברית וההעפלה. לאחר שאסי הציל את ספינת המעפילים ולוס מפיצוץ, הוא גילה בתוך שאריות הפצצה את סמל מעמול, מה שהובילו למסקנה כי חבלן הזמן הוא בעצם אדם מתוך מעמול.

לאחר שצ'וצ'ו הגיע לאותה מסקנה גם כן, הוא עצר את אסי וגדי כחלק מחיפושיו אחר הבוגד. צ'וצ'ו מסכסך בין אסי וגדי אך הם משלימים ומסכלים את ניסיונו של חבלן הזמן לפגוע בהקמת תנועת המרי העברי. מיד לאחר מכן, מודיעים צ'וצ'ו וסוכן ר' כי אסי מואשם בריגול לטובת האויב וכי הוא יועמד למשפט בבית הדין הצבאי של מעמול.

לאחר שחבלן הזמן גרם לאישור תוכנית אוגנדה, שחרר גדי את אסי ממעצר ויחד הם מנעו את הרעלתו של אלפרד דרייפוס וכך שינו את דעתו של הרצל לגבי התוכנית. לאחר ששטרודל הצליח לשפר את הצילומים ממצלמות האבטחה, התגלה כי גדי היה זה שגנב את מכונת הזמן. אסי הופקד לשמור על גדי אך השתכנע לסמוך עליו שוב ויחד הם חזרו בזמן על מנת לעצור את חבלן הזמן מלחבל בפגישתו של הרב שמואל מוהליבר בה שיכנע את הברון רוטשילד לתמוך כלכלית במושבות היהודיות. פעם זו הייתה הראשונה בה הצליחו השניים לחדור למגע עם חבלן הזמן והופתעו לגלות כי פניו של חבלן הזמן דומות להפליא לפניו של גדי.

גדי מבחין כי ירושלים הפכה להיות תחת שליטת הירדנים, וסוכן ר' מודיע לאסי וגדי כי מחלקת המודיעין של מעמול יירטה מסר שהועבר בין סוכני פרעצל ולפיו הם טומנים לאסי וגדי מלכודת. גדי בתגובה מתחיל לחשוש אך אסי לעומתו מזלזל באיום. יחד הם חזרו בזמן לישיבת הממשלה בה הוחלט להורות על כיבוש ירושלים המזרחית, אך הופתעו לגלות כי הישיבה התנהלה כמתוכנן. הם גילו פצצה מנוטרלת שנפלה מקצרן הממשלה ועליה נכתב כי היא יוצרה במפקדת פרעצל בעתיד הרחוק. בעקבות כך, עוברים גדי ואסי למפקדת פרעצל בשנת 2100, שם ארב להם חבלן הזמן ויירט את שטרודל, דבר אשר גרם למנהרת הזמן להינעל ואסי וגדי נותרו תקעים במפקדת פרעצל יחד עם פצצת זמן שחבלן הזמן הטמין להם.

בעודם תקועים במפקדת פרעצל, פוגשים אסי וגדי את שטרוצל אשר טוען בפניהם כי הוא השתנה והבין את טעויותיו. בנוסף, הוא מציע כי הם ישתמשו במעבד שלו כדי להפעיל את שטרודל. הוא מפעיל כיבוי עצמי ובאמצעות המעבד שלו שטרודל אכן חזר לעבוד ומנהרת הזמן נפתחה מחדש. השלושה חוזרים למפקדת מעמול בהווה ושטרודל מגלה כי זכרונותיו של שטרוצל הועברו אליו יחד עם המעבד. הוא מגלה לשניים כי את מחברת הציונות שאסי השליך לרחוב בתחילת החופש הגדול, מצא זומזום ובגללה הוא ידע כיצד יש לפגע בהיסטוריה הציונית. בעקבות הגילוי, שאל אסי את מחברת הציונות מעופר, חברו לכיתה, וכך הבינו אסי וגדי כי חבלן הזמן חיבל במבצע יהלום. יחד עם שטרודל הם הצילו את מוניר רדפא מהרעלה, דבר אשר גרם לצה"ל לנצח במלחמת ששת הימים והעיר ירושלים חזרה לשליטה ישראלית.

הפרק הבא במחברת הלימודים היה מבצע אופרה, ומתוך כך הבינו אסי וגדי כי יעדו הבא של חבלן הזמן יהיה לבטל את המבצע הצבאי מתוך משרדו של ראש הממשלה מנחם בגין. אסי וגדי החליטו להקדים תרופה למכה ולארוב לחבלן הזמן מבעוד מועד. בעוד שאסי התחבא מאחורי הכורסה, גדי הסתתר בארון הבגדים של בגין, שם חיכה לו החבלן הזמן בלבושו של גדי אף הוא והקפיא את גדי בעזרת טכנולוגיה של פרעצל. כשבא זומזום לבטל את מבצע אופרה, בעוד שגדי האמיתי נשאר קפוא בארון, התחזה חבלן הזמן לגדי ויחד עם אסי, תפסו השניים את זומזום ובאמצעות מכונת הזמן דור 2 הובילו אותו למפקדת מעמול.

כשהגיעו למפקדה, החלו צ'וצ'ו וסוכן ר' בחגיגות, ובזמן שאסי יצא לקנות חטיפים הוא לקח איתו את מכונת הזמן דור 2 והחביא אותה במקרר הארטיקים במכולת של ישראל. כשחזר למפקדה, הציע חבלן הזמן להרים כוסית לחיים ובזמן שידי כולם אחזו בכוסות מיץ הפטל כיוון אליהם אקדח והכריז: "לחיי פרעצל".

לאחר שאזק את אסי, ר', וצ'וצ'ו, ניסה זומזום לפרוץ את הדלת הפנימית במפקדה ללא הצלחה. הוא מביע את רצונו לחזור בזמן ולגרום לכך שצ'וצ'ו לא יוולד וכך "נוהל החירום פרג" אשר המציא צ'וצ'ו לא יהיה קיים. כשגילה כי מכונת הזמן דור 2 איננה, הודו סוכן ר' וצ'וצ'ו כי אסי גנב אותה אך הגנו עליו בגופם בשעה שברח מהמפקדה. אסי מנסה להשתמש במכונת הזמן שהחביא במקרר אך מגלה כי היא קפואה. באין ברירה הוא הולך למוזיאון לזכר מנחם בגין שם הוא מוצא את גופו של גדי שהיה קפוא כל השנים האלה ומפשיר אותו בעזרת מכונת הפשרה של צ'וצ'ו.

אסי וגדי שהבינו כי הפעם חבלן הזמן פגע בטקס הכרזת העצמאות, גילו כי אין באפשרותם לתקן זאת מכיוון שאין ברשותם מכונת זמן. לגדי עולה רעיון והוא מוביל את אסי למפקדת מעמול, תוך כדי שהוא מכוון לעברו אקדח. הוא אומר לזומזום כי הוא חבלן הזמן האמיתי, וכי האדם שלידו הוא גדי סוכן מעמול. בתור הוכחה הוא מעניק לזומזום את מכונת הזמן דור 2. לאחר שזומזום משמיד את חבלן הזמן האמיתי הם משמידים את זומזום, וממהרים לנטרל את הפצצה שהטמין חבלן הזמן בבית העצמאות, רגעים לפני הכרזת העצמאות.

אסי וגדי חוזרים בזמן לזמן שלפני גניבת מכונת הזמן ומשמידים אותה. בעקבות כך, צ'וצ'ו מסלק אותם ממעמול.

### עונה 3

העונה עוסקת במייסדי ערים וישובים בישראל.

לאחר שאסי וגדי סולקו ממעמול הם מקבלים הודעה מר' על חזרתם לסוכנות מעמול בשל היעלמות המתכון לטוסט עמבה. לאחר שהם מוצאים את המתכון, הם מגלים שסוכן ד' נחטף וזומזום ברח מכלאו. זומזום נכנס למפקדה עם ד' החטוף, ומגלה שם מדפסת גאדג'טים עם בינה מלאכותית שנקראת גאדג'טרון, מדפיס מכונת זמן ומשנה באמצעותה את ההיסטוריה. נפער חור שחור בפתח תקווה ואסי וגדי מגלים שזומזום נכנס לערך על זרח ברנט במסוף ההיסטורי. אסי חוזר לעבר ומגלה שזומזום הדביק את הנעליים של זרח ברנט לרציף, ומשום כך הוא לא מספיק לעלות על האונייה ללונדון, והאונייה מפליגה בלעדיו..

גדי הפעיל את "אזעקת הפיאסקו" בפעם ה-50, דבר שגרר ביקורת של פקיד הביטחון שומה ויצמן (סוכן מעמול לשעבר) אשר מחליט לסלק את אסי וגדי שבינתיים הצליחו לשכנע את זרח ברנט לעלות על האוניה הבאה ולא להתייאש. לאחר שגילו שזומזום מתכנן לחבל בהנחת אבן הפינה הראשונה בפתח תקווה, אסי וגדי מתגנבים למפקדת מעמול במסווה של טכנאי מכונת זמן, חוזרים בזמן, ומצילים את פתח תקווה. שומה רוצה להדיח אותם ממעמול ולאסור אותם כי הם עברו על חוק מבקר המדינה, אך צ'וצ'ו אומר לו שלפי סעיף 8.9 בחוק ההסדרים הוא חייב לקבל שירות מכל מי שהציל את פתח תקווה או את אזור.

שומה מחליט לבצע 'הקפאה' כך שאי אפשר לפעול להצלת המדינה דרך מכונת הזמן. אסי וגדי מצליחים לנצח את ההקפאה בתחכום ומצילים את מדינת ישראל ואת ישובי הנגב.

למחרת תל אביב מתחילה להיעלם, אסי וגדי רבים ולא מצליחים לשתף פעולה ושומה מחליט בגלל הפרעותיהם לשים להם צמידים שגורמים לכך שהם לא שומעים אחד את השני. כשהם רואים שאינם יכולים להסתדר כך הם משלימים, מגלים לאן צריך לחזור בעבר ומצילים שוב את המדינה. לאחר שהם חוזרים שומה מגלה במהלך ספירת המלאי שנעלם עט מהציוד המשרדי של מעמול. אסי וגדי יודעים שהם לקחו את העט אך באופן מפתיע המפקד צ'וּצ'וּ מודה באשמה ומודח על ידי שומה מתפקידו כמפקד מעמול והופך להיות סוכן זוטר.

שומה מכתיר את עצמו למפקד מעמול, וצ'וּצ'וּ מחליט לעזוב. בינתיים זומזום משבש את העבר ומעלים את פקיעין ואסי וגדי חוזרים לעבר ומצילים אותה.

כשהם חוזרים שומה מכריז על סגירת מעמול. הוא נועל את כל הגאגטים של מעמול על ידי בועות אלקטרו מגנטיות ובכך מונע מר', צ'וּצ'וּ, אסי וגדי את לפעול למען הצלת של המדינה. בינתיים חדרה, רחובות, עמק יזרעאל ועמק חפר נעלמות והם אינם יודעים כיצד לעצור זאת ללא המכשירים המתוחכמים. הם משתמשים בלית ברירה באינציקלופדיות של גדי כדי לגלות לאן צריך לחזור. ר', צ'וצ'ו ואסי מצליחים לפרוץ את הבועות האלקטרו מגנטיות שחסמו את מכונת הזמן בעזרת מסת גופם, וגדי חוזר בזמן, ומציל שוב את המדינה, אך שומה השתלט לחלוטין על מעמול והופך אותה למפקדה שלו ומגרש משם את כל הסוכנים. הוא יוצר קשר עם זומזום וזומזום מגיע למפקדה.

בינתיים ר' וצ'וּצ'וּ מחליטים להתגנב למפקדה. הם שומעים ממקום מחבואם את שומה וזומזום שמחים ביחד על ניצחונם, ומבינים ששומה בעצם משתף פעולה עם זומזום. הם מחליטים לנסות להתנפל עליהם ולעצור אותם, אך נכשלים ושומה וזומזום מכווצים אותם לתוך כדור בדולח ולוקחים אותם למפקדת פרעצל. אסי שראה את כל זאת ממהר לספר לגדי את מה שראה, והוא וגדי מחליטים לפרוץ למפקדת פרעצל. הם נכנסים לשם בשקט אך לפתע זומזום ושומה נכנסים והם נאלצים להתחבא. אסי מתעטש וכך הם מתגלים. הם לוקחים איתם את צ'וּצ'וּ ור' ובורחים במהירות. הם משחררים את צ'וּצ'וּ ור' ומגלים מיד לאחר מכן שגוש עציון נעלמת זומזום גנב לאחד מילדי הגוש את הנעליים ולכן הם רבים בינם לבין עצמם מי גנב את הנעליים, ובעקבות כך לא יקימו מחדש את גוש עציון. אסי אומר לילדים שהוא גנב את הנעליים, הילדים מתאחדים נגדו, וכך אסי וגדי מצילים את גוש עציון.

למחרת, שומה רוקם מזימה להשמדת טבריה: שומה וזומזום יכנסו למסוף, אסי וגדי יראו זאת ויחשבו שההיסטוריה כבר השתנתה ובמאמצים לשחזר את ההיסטוריה, ישנו אותה בעצמם! אסי וגדי אכן שינו את ההיסטוריה ומסרו אגרת מזויפת לרבי חיים אבולעפיה ששכנעה אותו לעזוב לצפת. אחרי שאסי וגדי מבינים את הטעות שעשו, הם חוזרים שוב בזמן, מתנצלים בפני הרב, ומגלים לו את האמת.

לאחר מכן, שומה וזומזום מחליטים הפעם להעלים את ירושלים ובנוסף לעשות לאסי וגדי מלכודת היסטורית שבה אחד מהם ייכלא בעבר ולא יוכל לשוב. אסי וגדי אכן חוזרים לעבר כדי להציל את ירושלים אך אסי נתקע בעבר ויוסף ריבלין נחטף על ידי זומזום להווה.

הסוכן ד' מחליט להחליף את אסי כדי שהוא יוכל לחזור ולעזור לגדי. גדי בינתיים חודר למפקדת פרעצל כדי להחזיר את ריבלין ובכך להציל את ירושלים. זומזום בורח וגדי חוזר עם ריבלין לעבר ופוגש שם את אסי וסוכן ד'. ד' נשאר בעבר ואסי וגדי חוזרים להווה. וראש הממשלה מודיע רשמית על סגירת מעמול (שתכנס לתוקף רק בתחילת עונה 5).

### עונה 4 – עונת קורונה
לאחר התפרצות מגפת הקורונה והגבלות הריחוק החברתי, השתלט זומזום על תוכנת זום אשר היוותה חלק מרכזי בתקשורת בין האנשים, כך שתמונתו תופיע על הצג והוא יכול להאזין לנאמר בה. בעקבות כך, אסי, גדי ושטרודל יוצרים קשר עם סוכן ר' שנמצא בחופשה באמצעות המעמול-נט, רשת סודית החולשת על כל העולם ומיד לאחר מכן, ראש ממשלת ישראל התחבר אף הוא למעמול- נט ומטיל על הארבעה לטפל בתקרית ההשתלטות על הזום.

זומזום צפה כי גדי ינסה לפרוץ למחשב שלו ולכן יצר מבעוד מועד משחק מחשב בתור דרך כניסה אשר בעצם היוותה מלכודת דרכה הצליח לפרוץ למעמול-נט.

לאחר שזומזום חיבל במשלוח החפצים דרך המעמול-נט וגרם לכך שכל הדברים שמועברים יגיעו אליו, אמר ר' לסוכן ד' אשר עבד בתור בחנות מכולת לשלוח את החבילה אשר הייתה מיועדת לר' דרך המעמול-נט. החבילה פגעה בראשו של זומזום ועילפה אותו, אך גדי לא היה יכול לפרוץ למחשב שלו כיון שהתעלף מהלחץ. אסי בתגובה העביר מים במעמול-נט על מנת להעיר את גדי, אך המים עברו למחשב של זומזום והשביתו אותו. מיד לאחר מכן הודה ראש ממשלת ישראל לחמשת הסוכנים על פתירת המשבר.

### עונה 5 – מגן ישראל

העונה עוסקת בדמויות מופת בהיסטוריה היהודית.

בעקבות פירוק מעמול באופן סופי, ביקש ר' מאסי למיין את הציוד במעמול ל"דברים שאפשר לזרוק" ול"דברים חשובים מאוד שצריך לשמור ואסור לזרוק בשום פנים ואופן כי אחרת ההשלכות יהיו חמורות ביותר!!!!". אסי ממיין את החפצים וזורק בטעות מגן עתיק, אך את האבן שנמצאת על המגן, אסי שוזר על חוט ועונד על צווארו.

כשאסי חוזר אחרי שזרק לזבל את השקית עם כל הדברים החשובים, ר' מכיר לו את ע' גרונית, אשר מונה על ידי ראש הממשלה לפקח על פירוק מעמול. ע' גרונית רוצה לדעת לאז נעלמו כל הדברים החשובים, לאחר שהוא ור' מצאו בקופסת הדברים החשובים רק חוט, מחט ומסטיק לעוס. אסי עונה שהיום יום חמישי שבו עיריית ירושלים מפנה את כל הגזם והזבל. ע' גרונית מתחרפן ור' מרגיע את אסי באומרו: "מי כבר יחפש משהו בזבל?".

במקביל, זומזום מתעורר בתוך מכונה במפקדת פרעצל ומגלה שאדם בשם דוקטור שמיטקין הפך אותו לסייבורג והשתלט על המפקדה. הפרופסור מצווה על זומזום להשיג את המגן בעזרת מכונה שהפרופסור בנה, וזומזום מוצא את המגן בתוך שקית זבל ביחד עם שאר הדברים החשובים שאסי בטעות זרק, ודוקטור שמיטקין מתלהב.

בינתיים במפקדת מעמול, אסי מגלה ששטרודל, שנמצא בתוך קופסה ואמור היה להיות כבוי ולהיזרק, נשאר דלוק. אסי מנסה ללא הועיל להשתיק את שטרודל, ובסופו של דבר כשאסי מוציא אותו מהקופסה, שטרודל מתריע על קרע במרחב הזמן.

ר' אומר לאסי שכדי לנסוע בזמן ולתקן את הקרע, הוא צריך שותף, ולכן הם מפרסמים מודעה ביד2 שבעקבותיה מגיע נער בשם גבי למפקדה. גבי מתקבל מיד בזכות ההמלצות עליו ובפרט העובדה שהוא שולט בישומי אופיס, ונהיה מפקד הצוות של אסי על אף שהוא רק טירון. זומזום משתגר אל העבר במכונה של דוקטור שמיטקין כדי להשיג את אבן המנהיגות, ומגלה שהיא אצל רבי שמואל הנגיד. אסי וגבי משתגרים גם כן לעבר, ומקבלים מרבי שמואל את האבן, כשלפתע זומזום מופיע ודורש את האבן באיומי נשק.

בעצתו של רבי שמואל הנגיד הם מוסרים בלית ברירה את האבן, וחוזרים להווה. ר' מספר להם שהוא דיבר עם שאול יהלום על המגן, ושניהם חושבים שמי שעובד עם זומזום מתכוון להשתמש בכוחות של המגן בהיפוך, ו"מגן ישראל" יהפוך ל"משמיד ישראל". הוא גם אומר להם שהמגן היה במעמול, ושמו של הסוכן שהיה אחראי על המגן לא ידוע, אך כינויו הוא "סוכן X". בינתיים, בעקבות היפוך אבן המנהיגות, ראש ממשלת ישראל ושורה של אנשי ציבור מודיעים של פרישה מתפקידם מתוך תחושה שאינם ראויים יותר להנהיג את עם ישראל. הסוכנות נפתחת מחדש בראשות ע', שמביא לאסי, הוותיק יותר, את אקדח האנטי-כבידה מונסטר 7, ולגבי, ששולט באופיס, את הרובה מונסטר 7,000, הנשק הכי מתקדם שהיה אי פעם במעמול.

זומזום משתגר אל העבר כדי להשיג את אבן הגאונות מאלברט איינשטיין, זומזום ואיינשטיין יורים אחד על השני, ומשתגרים ללא האקדחים ל"מתחת לספה היקומית" אזור שהוא גם במציאות וגם לא במציאות, שלשם מגיעים כל הדברים שהולכים לאיבוד. אסי וגבי משתגרים אל איינשטיין, רואים את האקדחים ומבינים מה קרה. הם משחזרים את השיגור, מחזירים את איינשטיין, ומשאירים את זומזום שם. הם מקבלים מאיינשטיין את אבן הגאונות, חוזרים להווה, ע' לוקח מהם את האבן ושם אותה בכספת שרק הוא יודע את הקוד שלה.

בינתיים, מתחת לספה היקומית, זומזום פתאום רואה את המונסטר 7, ותוהה לעצמו "איך הוא הגיע לכאן?".

## דמויות

### דמויות ראשיות
* **אסי / סוכן צ**' (אסי צובל, עונות 1–5) – נער בכיתה ח' אשר זומן לעבור הכשרה בסוכנות מעמול. אוהב להתבטל ולאכול אך ברוב הזמן נחוש ורציני. בעונה 1 היה יריבו של גדי, אך החל מעונה 2 הפכו השניים לחברים טובים. תמיד מתבלבל בשמו של צ'וצ'ו וקורא את שמו עם חולם במקום שורוק. בסוף העונה הראשונה סיים את הכשרתו והפך לסוכן מן המניין בתור סוכן צ'. בעונה השנייה מנסה בכל פרק לקנות ארטיק מישמיש ללא הצלחה. בעונה 5 זרק בטעות את המגן, ונפגע מאוד מהעובדה שגבי הטירון נהיה המפקד שלו.
* **גדי / סוכן ב**' (יוסף אלבלק, עונות 1–4) – נער בכיתה ח' אשר זומן גם הוא על מנת לעבור הכשרה במעמול. נער נבון ומבין גדול בתחום הגאדג'טים והמחשבים. לוקה באסתמה ואלרגי לאבק ולשומר. לרוב חשדן ורציני אך לעיתים גם מגיע למצבים בו הוא צוחק. בעונה 1 היה יריבו של אסי, אך החל מעונה 2 הפכו השניים לחברים טובים. בסוף העונה הראשונה, סיים את הכשרתו יחד עם אסי והפך לסוכן מן המניין בתור סוכן ב'. עזב את מעמול אחרי עונה 4. בעונה 5 ר' מספר שגדי מרגל לטובת מדינת ישראל בסוכנות בקלווה שבאיראן.
* **גבי / סוכן ג**' (נדב נוה, עונה 5) – נער אשר הגיע למעמול בעקבות מודעה ביד2 שפורסמה כיון שאסי חיפש שותף לאחר שגדי עזב. נער נבון, דובר חמש שפות. בעל תואר שני בהצטיינות בלימודי המזרח התיכון ובלימודי קרימינולוגיה, חגורה שחורה דאן 3 בקראטה ועבר קורס קומנדו בבולגריה, אך התקבל למעמול ללא צורך בהכשרה, בעיקר כיון שהוא שולט ביישומי אופיס. חובב בישול. מכהן כראש הצוות למרות היותו טירון, למורת רוחו של אסי.

### סוכני מעמול

* **סוכן ר**' (ינון שאזו, עונות 1–5) – סגן מפקד מעמול וממלא מקומו. נוהג להרבות בסיפורים הרואים ממבצעים חשאיים אשר השתתף בהם בעבר. בעונה 1 היה מורה דרכם של אסי וגדי במהלך ההכשרה והיה רציני מאוד, אך מאז תחילת עונה 2 הפך לשטותניק ולחבר של אסי וגדי. אוהב מאוד מנה חמה, פופקורן וטוסט עמבה עם קטשופ פיקנטי. בעונה 3 שומה מתחיל להתחבב עליו, בייחוד כשר' משמש כסגנו. נשוי ואב לפחות לילד אחד, שחוגג בר מצווה בסמיכות לעונה 5.
* **צ'וּצ'וּ בשורוק** (אלי חביב, עונות 1–3) – מפקד סוכנות מעמול עד הדחתו על ידי שומה, ולאחר מכן מסילוק שומה ממעמול עד סוף עונה 4. אוהב לאכול טוסט עם עמבה ולפצח פיצוחים יחד עם סוכן ר'. מרבה לתקן את אסי באמרו כי הגיית שמו נעשית בשורוק ולא בחולם, ובסוף העונה הראשונה מתברר כי "בשורוק" זה שם משפחתו. בעונה 1 הוא הוצג בתור המנקה של מעמול אך בעצם עקב אחרי אסי וגדי מקרוב. בסוף עונה 1 הוא נחשף כמפקד מעמול. הוא וסוכן ר' אוהבים להתבטל ולזלול מכל הבא ליד. האות שמופיעה על תגו היא האות א' למרות שיש עוד לפחות סוכן אחד תחת אות זו. בעונה 3 הוא מודח על ידי שומה, נהיה סוכן זוטר ושוקל להתפטר ממעמול. בעקבות דברי תוכחה מגדי, הוא נשאר במעמול, וחוזר לפקד אחרי ששומה מסיים את הביקורת ונחשף כסוכן סמוי של פרעצל. עזב את מעמול אחרי עונה 4. בעונה 5 ר' מספר שצ'וצ'ו פתח פלאפליה בבוליביה לאחר שהתאהב במקום.
* **סוכן ע' (גרונית)** (חנן לדרמן, עונה 5) – נשלח למעמול כאחראי לפירוקה מטעם ראש הממשלה, וממונה למפקד מעמול לאחר פתיחת הסוכנות מחדש. בעברו גם כן היה סוכן מעמול. אוהב לאכול סוכריות על מקל. בפרק 12 מתגלה כבוגד שעוזר לדוקטור שמיטקין להשיג את כל האבנים במגן ישראל, אך בשעת השי"ן מגלה שהלה רימה אותו במשך כל הזמן שעבדו יחד ושב למעמול.
* **שטרוּדל** (מדובב על ידי: נעמה קלינמן) – רחפן כדורי ממתכת בעל בינה מלאכותית המשמש כמחשב העל של מעמול. נוטה להתרגש יותר מדי. בעונה הראשונה אהב לקרוא ספרי ילדים. רצו לזרוק אותו בתחילת עונה 2 ובתחילת עונה 5, אך תמיד היה בו צורך ולכן לא זרקו אותו.
* **סוכן ד**' (ינון שאזו, עונות 1, 3–4) – הסוכן הוותיק ביותר בסוכנות מעמול. בתחילת עונה 3 נחטף על ידי זומזום, ומספר לו סיפורים רבים מהעבר, מה שעוזר מאוד לזומזום. בסוף עונה 3 נסע בזמן לשנת 1850 להחליף את אסי שנלכד במלכודת הזמן ונתקע בעצמו בעבר. בעונה 4 סיפר ששוחרר משם בעזרת ק' ממחלקת הקומבינות. בעונה 1 מוצג כרציני וקפדן מאוד וכמפקד העליון של הסוכנות, אך מתחילת עונה 3, מוצג כקשיש פטפטן, שמנדב מידע לפרעצל בלי שום לחץ מצד זומזום. חובש מגבעת לבנה עם סרט שחור ומשקפי שמש.
* **ה[[גאדג'ט]]<nowiki/>רון** (אבישי שטרית, עונה 3) – מדפסת גאדג'טים עם בינה מלאכותית שנגנב על ידי זומזום. מיועד רק לצורכי שלום.
* **סוכן ש**' (ינון שאזו, עונה 1) – הסוכן בסוכנות מעמול שאחראי על הסודות הכמוסים ביותר. ליד שלו אזוקה מזוודה עם כל המסמכים המסווגים. שתק במשך 25 שנה עד שבטעות השיב לברכת שלום מצ'וצ'ו.
* **סוכן ג**' (ינון שאזו, עונה 1) - מאמן הכושר של הצוערים. אנרגטי מאוד, ובדומה לר' נוהג להרבות בסיפורים הרואים ממבצעים חשאיים אשר השתתף בהם בעבר.
#### סוכנים נוספים
לרוב שמות הקוד לסוכנים בסוכנות מעמול הם שמות אותיות מהאלף-בית העברי. חוץ מהדמויות הראשיות (ר', ל', ש', צ', ב', א', ד', ע' ו-ג') במהלך עונות הסדרה מוזכרים גם הסוכנים א', פ' (ממחלקת ה**פ**יתוח), ק' (ממחלקת ה**ק**ומבינות), ט', מ', ם' ו-ת'.

### סוכני פרעצל
* **זוּמזוּם** (גיל קפטן, עונות 2–5) – מפקד פרעצל עד סוף עונה 4. מרושע. זומם להשמיד את עם ישראל ומדינת ישראל. הושמד על ידי אסי בציר זמן חלופי. נכלא על ידי מעמול בסוף עונה 2 ושוחרר על ידי שומה בתחילת עונה 3. נפצע קשה בסוף עונה 3 ובסוף עונה 4. בעקבות פציעתו השנייה, דוקטור שמיטקין הפך אותו לסייבורג ומינה את עצמו לבוס של זומזום. מחוסל על ידי מעמול בסוף עונה 5.
* **חַבְּלָן הַזְּמַן / רוֹבּוֹ-גָּדִי** (שרוליק פניאל/יוסף אלבלק, עונה 2) – הרובוט של זומזום. לרוב לובש חליפה צהובה שדומה לחליפת אסטרונאוט. מעוצב כגדי. גנב את מכונת הזמן דור 2 כשהוא מחופש לאסי כדי לבלבל את מעמול. הושמד על ידי זומזום בציר זמן חלופי. לא ידוע מה קרה לו בציר הזמן הנוכחי.
* **"שוּמה" (הרצל) ויצמן** (נעם יעקובסון, עונה 3) – פקיד במשרד הביטחון שנשלח למפקדת מעמול עקב הפעלת אזעקת הפיאסקו בפעם החמישים. היה בעברו סוכן מעמול בפיקודו של צ'וצ'ו עד שסולק, ובעקבות כך נוטר טינה עמוקה למעמול. מכונה בקרב סוכני מעמול "הרצל האינדיאני" בעקבות מבצע בביירות שבו הוא רץ ברחובות וצעק כמו אינדיאני, וכמעט חשף 4 סוכני שטח של מעמול. שחרר את זומזום בתחילת עונה 3. ממנה את עצמו למפקד מעמול במקום צ'וצ'ו, ובהמשך העונה מתגלה כי הוא סוכן פרעצל סמוי. רכרוכי ומשתדל להיות צמוד לנהלים, גם כשהוא עובד עם זומזום.
* **שטרוּצל** (דיבוב: נעמה קלינמן, עונות 1–2) – רחפן כדורי ממתכת בעל בינה מלאכותית שזוהר באדום. נוצר כדי שישגר את שטרודל לעבר, יתחזה אליו, וכך יגיע אל כל המידע שבידי מעמול. בציר זמן חלופי, בשנת 2100, הוא יתפקח ויעזור לאסי וגדי לתקן את שטרודל ויתן להם את המעבד שלו, ומשום כך לא יפעל יותר ויושבת.
* **דוקטור שמיטקין** (עונה 5) – סוכן מעמול בעברו (בתור סוכן ש') הפך את זומזום לסייבורג ומנסה להשיג את כל האבנים של מגן ישראל ולהשמיד את מעמול ומדינת ישראל.

### דמויות נוספות

* **ראש הממשלה** (אבישי שטרית (דיבוב), עונה 3, נעם יעקובסון, עונה 4) – ראש ממשלת ישראל. דמותו נבנתה כחיקוי לבנימין נתניהו. נוהג לפתוח כל שיחה במילים "אזרחי ישראל", לא משנה לכמה אנשים הוא מדבר. הורה על פירוק מעמול בסוף עונה 3, ובתחילת עונה 5 מינה את ע' לפקח על כך. בעונה 5 התפטר מתפקידו בגלל היפוך אבן המנהיגות, ומחליפה אותו ממלאת מקום ראש הממשלה.
* **ישראל** (מאיר תמם, עונה 2) – המוכר במכולת. לא אוהב את אסי, בגלל שהוא תמיד מגיע לקנות ושואל האם יש את זה או את זה, ובסוף לא קונה כלום. ממוצא אשכנזי.
* **חיים** (נירו אבקסיס, עונה 2) – הקונה הקבוע של ישראל. חייב לו הרבה כסף על כל הפעמים שהוא שתה אצלו קפה ולא שילם. ממוצא ספרדי.

### דמויות היסטוריות
* **מאיר תמם**: בנימין זאב הרצל.
* **[[גיל קפטן]]**: אליעזר בן-יהודה, אלפרד דרייפוס.
* **עופר מימרן**: מוניר רדפא, הרב אהרן שלוש, יהושע חנקין, רבי חיים אבולעפיה, רבי שמואל הנגיד, ראש קהילת אלכסנדריה, חיים פרחי.
* **רם מזרחי**: זרח ברנט.
* **יצחק לאור**: לוי אשכול, יוסף ריבלין.
* **ישראל אלמקייס**: יעקב זינאתי.
* **שרוליק פניאל**: אלברט איינשטיין, שמואל שרגא פייגנזון, הרשל'ה מאוסטרופולי.
* **[[שמוליק הדג'ס]]**: שמואל פאלאג'י, רבי יהודה הלוי, הברון רוטשילד.
***אבימלך פרץ**: אבא צברה.

## מושגים
* **מעמול** – סוכנות ביון חשאית שנוסדה בשנת 1927 ואמונה על ביטחונה של מדינת ישראל. מפקד מעמול עד עונה 4 הוא צ'וצ'ו, והחל מעונה 5 הסוכן ע'. הסוכנות פועלת כיחידת סמך במשרד הביטחון, אך מקיימת קשר ישיר עם ראש הממשלה עצמו. הארגון מצויד בציוד טכנולוגי מתקדם במיוחד כגון; רובה לייזר, מכונת זמן, אזיקים חשמליים, משתיק קול, מגלה מחשבות ומכונה לייצור גאדג'טים. הארגון מורכב ממחלקות רבות כשחלקם לקוחים מהעולם המושגים הצבאי כגון מחלקת מודיעין, מחלקת פיתוח טכנולוגיות ובית דין צבאי, אך גם מחלקות זוטרות ואף ילדותיות כגון מחלקת קישוט. רבים ממסמכי הארגון מוגדרים כמידע מסווג ולכל חברי הארגון סיווג ביטחוני גבוה. שמו של הארגון מורכב מראשי תיבות סודיים אשר לא התגלו. בסוף עונה 3 ראש הממשלה סוגר את הסוכנות ומעניק לה את עיטור הגבורה, אולם הליך הפירוק שהחל בעונה 5 נעצר, בגלל שמגן ישראל נאבד.
* **פרעצל** – סוכנות ביון חשאית אשר שמה לה למטרה לחבל במדינת ישראל. מפקד פרעצל עד עונה 4 הוא זומזום, והחל מעונה 5 דוקטור שמיטקין. בין חברי הארגון נמנים חבלן הזמן, שומה ושטרוצל.
* **רוגלך** – סוכנות ביון המוזכרת פעמים רבות בסדרה ובציר זמן חלופי אף הופכת לסוכנות הביון המרכזית בחצי מישראל.
* **מצבי חירום** – בסוכנות מעמול קיימים מספר סוגי מצבי חירום לפי נסיבות ורמות חומרה שונות. בין מצבי החירום הקיימים בסוכנות מעמול ניתן למנות את "קוד סגול מחוספס", "סלסה חריפה", "מצב חירום תמרים" ו"מצב חירום פרג".
* **מכונת הזמן דור 1 / מנהרת הזמן** – מכונת הזמן הראשונה שפיתחו במעמול. על מנת לחזור לזמן באמצעותה יש להיכנס למנהרה הסודית מאחורי סמל הסוכנות במפקדת מעמול. המנהרה מלאה בחלונות המובילים לאירועים משמעותיים בהיסטוריה. על מנת להתנייד בין החלונות החלונות הרבים קיים במכונה זוג אופניים דו-מושביים אשר באמצעותם ניתן להגיע מחלון לחלון. פעלה עד עונה 3. בעונה 5 נודע כי נשרפה בעקבות חיבור טוסטר משולשים לשקע כוח.
* **מכונת הזמן דור 2** – מכונת הזמן השנייה שפיתחו במעמול ובמהלך העונה השנייה נגנבה בידי סוכנות פרעצל. המכונה היא בצורת כדור בדולח המונח על צג עם כפתורים שבאמצעותם מתבצעת בחירת התאריך הרצוי אליו תשגר המכונה את המשתמש.
* **שעוני הזמן (מכונת הזמן דור 3)** – מכונת הזמן השלישית שפיתחו במעמול. משגרת את העונד בלחיצה.
* **המסוף ההיסטורי / ההולוגרמה** – מכונה קטנה השייכת למעמול. היא מקרינה הולוגרמה שאיתה אפשר לצפות בנאומים ואירועים של דמויות היסטוריות או לשוחח איתן. כשנכנסים למסוף אחד, מתקבלת התראה בשאר המכונות.
* **מעמול-נט** – תוכנה לקיום שיחות וידאו שפותחה על ידי מעמול. הסיסמה למעמול-נט היא "אסי המלך". אפשר להעביר חפצים דרך חלונות המשתמשים בתוכנה, ונעשה שימוש האפשרות זו ב"מבצע ברוקולי".
* **מגן ישראל** – חפץ עתיק ורב עוצמה, שמשובץ בשתים עשרה אבנים יקרות. כל אבן מייצגת תכונה מסוימת ונמצאת אצל דמות מופת יהודית בעבר. אבן המנהיגות נמצאת אצל רבי שמואל הנגיד, אבן הגאונות נמצאת אצל אלברט איינשטיין, אבן התקומה אצל דון שמואל פאלאג'י, אבן השקדנות אצל שמואל שרגא פייגנזון, אבן ההגות אצל רבי יהודה הלוי, אבן הערבות אצל ראש קהילת אלכסנדריה, אבן השמחה אצל הרשל'ה מאוסטרופולי, אבן הנדיבות אצל הברון רוטשילד ואבן הגבורה אצל אבא צברה. כשכל האבנים תהיינה משובצות במגן הוא יוכל להגן על עם ישראל.

## הפקה ושידור
העונה הראשונה יצאה בקיץ 2015 לקראת החופש הגדול. הפרק הראשון יצא ב-20 ביולי והוא היחיד אשר פורסם במלואו באתר יוטיוב בו גרף מעל לכ-160,000 צפיות. לאחריו, במתכונת שבועית, יצאו שמונת הפרקים הנוספים של העונה.

במאי 2016 התקיימו צילומי העונה השנייה אשר מנתה עשרה פרקים. לאחר סיום השידור שודר פרק בונוס בשם "איפה צביקה" העוסק בקצין השריון צביקה גרינגולד וכן שודר פרק פספוסים ופרק מאחורי הקלעים.

ב-23 במאי 2017 הסתיימו צילומי העונה השלישית. לפני שידור העונה השלישית יצא פרק מקדים. העונה מנתה עשרה פרקים גם היא ולאחר סיום שידורה יצא פרק פספוסים.

בין 7 ביולי ל-5 באוגוסט 2020 שודרה העונה הרביעית אשר כללה חמישה פרקים בלבד. העונה התבססה על התפרצות מגפת הקורונה בישראל והגבלות הריחוק החברתי שבאו בעקבותיה. עונה זו כונתה "עונת קורונה".

בשנת 2024 החלו הצילומים לעונה החמישית בסדרה אשר החלה להיות משודרת ב-14 באוגוסט של אותה שנה.

## הצופן של גדי
"הצופן של גדי" היא סדרת חידות לשוניות שפורסמו בערוץ מאיר לילדים החל מ-25 באוקטובר 2015. החידות נוסחו בתור מסרים מגדי, במהלכם הזדקק לעזרה בפתרון משמעותם של פתגמים וביטויים שונים בעברית.

## חדר בריחה
במקביל לעונה הרביעית, התקיים "חדר בריחה" במסגרתו פורסם כל שבוע סרטון עם הדמויות שומה וגדי שבסיומו חידה, ובסוף התקיימה חידה מסכמת.

## ראו גם
* אסי טוביה וחברים

## קישורים חיצוניים
* 

## ביאורים

## הערות שוליים

קטגוריה:דרמות קומיות ישראליות
קטגוריה:סדרות טלוויזיה ישראליות שעלו לשידור בשנת 2015
קטגוריה:ערוץ מאיר לילדים